Shavkat Mirziyoyev O‘zLiDepni keskin tanqid qildi

Shavkat Mirziyoyev videoselektorda Tadbirkorlar va ishbilarmonlar harakati - O‘zbekiston Liberal-demokratik partiyasining faoliyatini ham tanqid qilib o‘tdi.
«Tadbirkorlar va ishbilarmonlar harakati – O‘zbekiston Liberal-demokratik partiyasining faoliyatini ham mamlakatimizdagi yetakchi siyosiy kuch sifatida faol va samarali deb bo‘lmaydi. 


Prezident saylovlari bo‘lib o‘tganiga ham, mana, hademay bir yil to‘ladi. Lekin partiyamiz hozirgi paytda yangi g‘oyalar, yangi tashabbus va takliflarni o‘rtaga qo‘yayotgani yo‘q. 


Mana, biz O‘zbekiston Savdo-sanoat palatasi faoliyatini yangicha asosda tashkil etib, uning rahbarlarini ham o‘zgartirdik. 


Mamlakatimizda tadbirkorlik va xususiy mulkchilikni yanada qo‘llab-quvvatlash, bu sohaga yangi-yangi imtiyoz va preferensiyalar yaratib berish bo‘yicha ulkan ishlar amalga oshirilmoqda. Qancha erkin iqtisodiy zonalar, qishloqlarda kichik sanoat hududlari tashkil etilyapti. Qishloq xo‘jaligi sohasida biz uchun yangi bo‘lgan tarmoq va yo‘nalishlarga asos solinmoqda. Bu borada biz juda oddiy, juda sodda, lekin chuqur hayotiy asosga ega bo‘lgan bir prinsipga amal qilyapmiz. 


Ya'ni, faqat bitta qishloq xo‘jalik ekiniga qaram bo‘lib qolmasdan, daromad, foyda nuqtai nazaridan o‘zini oqlamagan paxta maydonlarini qisqartirib, ularning o‘rniga nimaiki daromad keltirsa, nimaiki eksportbop bo‘lsa, nimaiki odamlar hayotini farovon qiladigan bo‘lsa, ayni shu ekinni ekamiz. 


Lekin bu ishlarni izchil va samarali amalga oshirish, ularning pirovard natijasini ta'minlash uchun barcha mas'uliyat va javobgarlikni faqat ijro organlariga tashlab qo‘yish ham to‘g‘ri bo‘lmaydi. Bu masalalarda tadbirkor va ishbilarmonlar, fermerlar, xususiy mulk, jumladan, intellektual mulk egalarining huquq va manfaatlarini himoya qilaman, deb maydonga chiqqan O‘zbekiston Liberal-demokratik partiyasining o‘rni va ishtiroki, amaliy ta'siri aniq sezilishi zarur. 


Mana, yaqinda mamlakatimiz yoshlari o‘z qurultoyida yangi tashkilot – O‘zbekiston yoshlar ittifoqini tashkil etdi. Shu majlisda yoshlar hayotiga bevosita daxldor bo‘lgan ko‘pgina masalalar qatorida yosh tadbirkorlarni qiynayotgan qancha muammolar ham o‘rtaga qo‘yildi. 


Nima uchun Liberal-demokratik partiyamiz shu masalaga o‘z vaqtida e'tibor qaratib, bu muammolarni hukumat oldiga, tegishli vazirlik va idoralar oldiga qo‘ymadi, degan savol, afsuski, javobsiz qolmoqda. 


Holbuki, tadbirkorlarni qo‘llab-quvvatlash partiyamizning asosiy maqsadi ekani Dastur va Nizomda yozib qo‘yilgan. 


Har qanday siyosiy partiya zamon bilan hamnafas bo‘lib, uning o‘tkir talablariga javob bergan taqdirdagina siyosiy kuch sifatida yashay oladi. Biz nafaqat O‘zLiDeP, balki barcha partiyalar misolida ana shunday qudratli, safarbar etuvchi kuchni ko‘rishni istaymiz. 
Ko‘rib turibsizlar, hozirgi vaqtda deyarli har kuni mamlakatimiz taraqqiyotining turli sohalari bo‘yicha kamida 2-3 ta qaror yoki farmon chiqarilmoqda. Albatta, bularning barchasi yaxshi hayotdan bo‘layotgani yo‘q, aksincha, kundalik turmushda muammolar ko‘pligi va ularni hal qilish zarurati shuni taqozo etmoqda. Lekin aslida hayotimizdagi mana shunday eng muhim va dolzarb masalalar bo‘yicha siz, deputatlar sifatli va puxta qonunlarni o‘z vaqtida qabul qilishingiz kerak emasmi?», — degan yig‘ilish davomida O‘zbekiston rahbari.
Mirziyoyev shuningdek, siyosiy partiyalarda aksariyat hollarda o‘tkir va og‘ir muammolarning yechimi ustida ishlash o‘rniga, «ozgina vaqt o‘tsa, bu masala o‘zi hal bo‘ladi», «bu – Hukumatning ishi», degan qarashlar, «sen – menga tegma, men – senga tegmayman», degan eskicha kayfiyat ham yo‘q emasligini ta'kidladi.
«Bunday loqaydlik, tabiiyki, shiddat bilan rivojlanib borayotgan bugungi zamondan orqada qolishga olib keladi va bunga mutlaqo yo‘l qo‘yib bo‘lmaydi», — dedi prezident.